הפנתר השחור (סרט)

הפנתר השחור (באנגלית: Black Panther) הוא סרט גיבורי-על אמריקאי שובר קופות משנת 2018, המבוסס על הקומיקס הפנתר השחור בהוצאת מארוול קומיקס. הסרט הוא ה-18 במספר בסרטי היקום הקולנועי של מארוול וביים אותו ראיין קוגלר לפי תסריט אותו הוא כתב יחד עם ג'ו רוברט קול (אנ'). בסרט מככבים אנסמבל שחקנים כדוגמת צ'דוויק בוזמן, מייקל בי. ג'ורדן, לופיטה ניונגו, דנאי גורירה, מרטין פרימן, לטישיה רייט, וינסטון דיוק, אנג'לה באסט, פורסט ויטאקר ואנדי סירקיס. עלילת הסרט מביאה את שובו של טצ'אלה למקום הולדתו כמלך ואקאנדה, אך הוא מוצא שעל הזכות מלידה שלו קורא תיגר יריב המאיים בקונפליקט בעל השלכות כלל-עולמיות. הסרט קיבל תשבחות רבות על עבודת הבימוי, עיצוב התלבושות, סצינות הפעולה, הפסקול וביצועי השחקנים, בעוד כמה ביקורות דירגו אותו כסרט הטוב ביותר ביקום הקולנועי של מארוול והיללו את הסרט בשל חשיבותו התרבותית, שכן זהו סרט מארוול הראשון שמככבים בו שחקנים שחורים בעיקר. הסרט היה החמישי בלבד אי פעם שהכניס בסוף השבוע הראשון להקרנתו יותר מ-200 מיליון דולרים בארצות הברית וקנדה, והוא הסרט החמישי של היקום הקולנועי של מארוול שעבר את רף ההכנסות של מיליארד דולרים. נכון לינואר 2022 הסרט נמצא במקום ה-13 ברשימת הסרטים המכניסים ביותר בכל הזמנים. הסרט יצא לאקרנים בישראל ב-15 בפברואר 2018. לפני עידנים, חמישה שבטים אפריקנים נלחמו על חזקתו של מטאוריט המכיל ויברניום, מתכת חזקה ביותר בעלת סגולות מיוחדות. לוחם אחד מתוכם מעכל עשב דמוי לב שהושפע מהמתכת ומקבל כוחות על-אנושיים, בכך הוא הופך לפנתר השחור הראשון. הוא מאחד את כל השבטים לאומה אחת בשם ואקאנדה, מלבד שבט הג'בארי. בני ואקאנדה משתמשים בוויברניום כדי לפתח טכנולוגיה מתקדמת וכדי לבודד את עצמם משאר העולם תוך התחזות למדינת עולם שלישי. בשנת 1992, המלך טצ'אקה מבקר את אחיו נג'ובו, שעובד במסווה עבור ואקאנדה באוקלנד, קליפורניה. טצ'אקה מאשים את נג'ובו במתן סיוע לסוחר הנשק בשוק השחור יוליסס קלו לגנוב ויברניום מוואקאנדה. שותפו של נג'ובו חושף את עצמו כזורי, ווקאנדי נוסף שעובד במסווה ומאשר את חשדותיו של טצ'אקה. בזמן ההווה ולאחר מותו של טצ'אקה (באירועי "מלחמת האזרחים"), בנו טצ'אלה חוזר לוואקאנדה כדי לרשת את כס המלכות. ביחד עם מנהיגת הדורה מילאג'ה (חיל המשמר של מלך ואקאנדה) אוקויה הוא מחלץ את נאקיה, אהובתו לשעבר, ממשימה חשאית כדי שהיא תוכל להשתתף בטקס ההכתרה שלו עם אמו ראמונדה ואחותו הצעירה שורי. בטקס ההכתרה, מנהיג שבט הג'בארי מ'באקו קורא תיגר על טצ'אלה לכתר בקרב טקסי. טצ'אלה מביס את מ'באקו ומשכנע אותו להיכנע מאשר למות. אחרי שקלו ואריק סטיבנס גונבים ממצא ווקאנדי עתיק מהמוזיאון, חברו של טצ'אלה ואהובהּ של אוקויה וו'קאבי דורש ממנו להביא את קלו חזרה, חי או מת. טצ'אלה, אוקויה ונאקיה נוסעים לפוסן שבקוריאה הדרומית, היכן שקלו מתכנן למכור את הממצא לסוכן ה-CIA אוורט ק. רוס. מתפתח קרב יריות וקלו מנסה לברוח אך הוא נתפס בידי טצ'אלה, שנאלץ לשחרר אותו לחזקתו של רוס. קלו אומר לרוס שהתדמית הבינלאומית שוואקאנדה מנסה להצטייר בה היא כיסוי לציוויליזציה מתקדמת מאוד מבחינה טכנולוגית. אריק מתקיף את המקום ומחלץ את קלו, ורוס נפצע אנושות בניסיון להגן על נאקיה. במקום לרדוף אחרי קלו, טצ'אלה בוחר לקחת את רוס לוואקאנדה, שהטכנולוגיה שבה יכולה לרפא אותו. בשעה ששורי מרפאה את רוס, טצ'אלה מתעמת עם זורי בעניין נג'ובו אחרי שראה שהאיש שתקף אותם מחזיק בטבעת המלכותית, המועברת מאב לבן. זורי מסביר שנג'ובו התכוון לשתף את הטכנולוגיה הווקאנדית עם אנשים ממוצא אפריקני ברחבי העולם מתוך מטרה לכבוש את אלה המדכאים אותם. כשטצ'אקה אסר את נג'ובו, נג'ובו תקף את זורי מה שאילץ את טצ'אקה להרוג אותו. טצ'אקה פקד על זורי לשקר בדבר היעלמותו של נג'ובו, והשאיר מאחור את בנו האמריקני אריק כדי לשמור על השקר. אריק הפך לחייל מבצעים מיוחדים של צבא ארצות הברית ואימץ את הכינוי "קילמונגר". בינתיים, קילמונגר הורג את קלו ולוקח את גופתו לוואקאנדה. הוא נלקח אל זקני השבטים, חושף את זהותו האמיתית ואת דרישתו לרשת את כס המלכות. הוא קורא תיגר על טצ'אלה בקרב טקסי, ואחרי שהוא הורג את זורי הוא מביס את טצ'אלה והורג אותו לכאורה על ידי השלכתו ממפל המים. קילמונגר מעכל את העשב דמוי לב ופוקד על שריפתו של יתר המאגר, אך נאקיה מצליחה לחלץ עשב אחד מתוכו. בתמיכתו של וו'קאבי ושבט הגבול, קילמונגר מתכונן להפיץ משלוחי נשק ווקאנדי ברחבי העולם. נאקיה, שורי, ראמונדה ורוס נמלטים אל עבר מקום מושבם של הג'בארי לבקשת עזרה. הם מוצאים את טצ'אלה מחוסר הכרה, אחרי שניצל בידי הג'בארי כתשלום חוב לכך שטצ'אלה חס על חייו של מ'באקו. הוא נרפא בעזרת העשב דמוי לב וחוזר ללחום בקילמונגר, אשר עוטה על עצמו חליפת פנתר שחור משלו ופוקד על וו'קאבי וצבאו לתקוף את טצ'אלה. שורי, נאקיה וחברות הדורה מילאג'ה מצטרפות לצידו של טצ'אלה, בזמן שרוס מטיס מרחוק את המרחף המלכותי מתוך כוונה ליירט את המרחפים המובילים את משלוחי הנשק מעל שמי ואקאנדה. מ'באקו ושבט הג'בארי מגיעים כדי לתגבר את כוחותיו של טצ'אלה. אוקויה מתעמתת עם וו'קאבי והוא בוחר לבטל את המתקפה. טצ'אלה וקילמונגר נלחמים אחד בשני במכרות הוויברניום, וטצ'אלה מנטרל את חליפתו של קילמונגר ודוקר אותו. קילמונגר מסרב לקבל ריפוי ובוחר למות אדם חופשי מאשר להיכלא. טצ'אלה מקים מרכז סיוע מטעם ואקאנדה בבניין הנטוש בו התגורר נג'ובו, תחת פיקוחן של שורי ונאקיה. בסצנה הראשונה של כתוביות הסיום, טצ'אלה מופיע בפני האומות המאוחדות כדי לחשוף לעולם את טבעה האמיתי של ואקאנדה. בסצנה שאחרי הכתוביות, שורי עוזרת לבאקי בארנס בהחלמתו משטיפת המוח שעבר. צ'דוויק בוזמן - טצ'אלה/הפנתר השחור מלך האומה האפריקנית הבדיונית ואקאנדה, המקבל כוחות על-אנושיים בעקבות עיכולו של עשב דמוי לב הגדל באדמת ואקאנדה. אחרי מאורעות "קפטן אמריקה: מלחמת האזרחים" ומותו של אביו טצ'אקה, הדמות מרגישה נינוחה יותר כעת כשהיא בסביבה בה גדלה. בוזמן, אשר סיווג את דמותו של טצ'אלה כאנטי-גיבור, ציין כי "הוא מודע מאוד לאחריות הגדולה המונחת על כתפיו, לחשיבות תפקידו ולמעמדו". חליפתו של הפנתר השחור אשר מתפתחת סביב גופו מקבלת השראה מעיצוב דומה של החליפה בהרצת הקומיקס משנת 2016 של טא-נהאסי קואטס ובריאן סטלפריז. צ'דוויק חתם על חוזה להופעתה של הדמות בחמישה סרטי מארוול. מייקל בי. ג'ורדן - נג'אדקה/אריק "קילמונגר" סטיבנס בנו של נג'ובו וקצין ביחידת אריות הים המבקש להפיל את שלטונו של טצ'אלה. המפיק נייט מור מציין שלקילמונגר יש דעה משלו כיצד ואקאנדה התנהלה וכיצד היא אמורה להתנהל. ג'ורדן, אשר רצה לשחק תפקיד של נבל מזה זמן מה, קשר את מערכת היחסים בין טצ'אלה לקילמונגר כמו זו בין פרופסור אקסבייר למגנטו. הוא הוסיף וציין שקילמונגר הוא אסטרטגי ומחושב מאוד, סבלני ביותר ומאומן היטב. הסימונים השבטיים הבולטים שעל גופו של קילמונגר דומים לקעקועים המצולקים של שבטי המורסי והסורמים ומורכבים מ-90 תבניות סיליקון בודדות שדרשו מלאכת איפור של כשעתיים וחצי. סגנון הראסטות של שיערו היו שינוי מודרני יותר לשיער הארוך שהיה מאופיין לו בקומיקס. זוהי עבודתו השלישית של ג'ורדן עם הבמאי ראיין קוגלר לאחר "תחנת פרוטוויל" ו"קריד". לופיטה ניונגו - נאקיה אהובתו לשעבר של טצ'אלה ומרגלת סמויה עבור ואקאנדה אשר נשלחת למשימות ברחבי העולם. דמותה שונה מזו שבקומיקס, שם היא חברת הדורה מילאג'ה לשעבר המשמשת כנבלת-על בעלת כוחות שעובדת עבור קילמונגר. בתחילת הסרט, נאקיה משחררת לחופשי נשים משועבדות בניגריה, ולשם כך נדרשה ניונגו ללמוד את שפת ההאוסה ועברה אימוני ג'ודו, ג'ו ג'יטסו, סילאט ואמנויות לחימה פיליפיניות. דנאי גורירה - אוקויה מנהיגת הדורה מילאג'ה - יחידת נשים לוחמות המגנות על ואקאנדה ומשמשות כשומרות ראשו של המלך. אזרחית ואקאנדה הגאה במורשת שלה. הבמאי ראיין קוגלר - שלא צפה בסדרה "המתים המהלכים" בה גורירה מככבת - ליהק אותה בעקבות משחקה בסרט הניגרי "אמו של ג'ורג'" משנת 2013. גורירה ציינה כי כישורי הקרב אותם למדה לצורך תפקידה כמישון ב"מתים המהלכים" עזרו למיומנויותיה של אוקויה, אך מדובר בעליית מדרגה. גורירה מתארת את הדורה מילאג'ה כשירות חשאי האוסף גם מידע ואינו רק כוח צבאי. בנוגע למראה הקשוח של הדמות, היא מציינת כי "היא יכולה להיות רצינית אך גם יש לה חוש הומור בלתי צפוי. יש לה לב, אך הוא שייך למדינתה ולאנשיה". לטישה רייט - שורי אחותו בת ה-16 של טצ'אלה ונסיכת ואקאנדה, שמתכננת טכנולוגיה חדשה בוואקאנדה. רייט מתארת את דמותה כנפש חדשנית בעלת מוח רב המצאות, שרוצה לקחת את ואקאנדה למקום חדש ושיש לה חוש אופנה מפותח. רייט גם חושבת שדמותה של שורי יכולה לשמש מודל לחיקוי לנערות כהות עור. המפיק נייט מור תיאר את דמותה כחכמה יותר מאשר טוני סטארק. מרטין פרימן - אוורט ק. רוס טייס קרב לשעבר בחיל האוויר האמריקני וסוכן CIA ואיש הקשר לשעבר לכוח משימה במלחמה בטרור. לדבריו של פרימן, לרוס יש הסכם שלום מעורער עם טצ'אלה והוא עובר מסע רוחני בזמן שהותו ואקאנדה. שלא כמו דמותו בקומיקס, שהייתה אתנחתא קומית, פרימן ויוצרי הסרט ביקשו להפוך את דמותו של רוס לסוכן מהימן בנושאי דיפלומטיה וקרבות. דניאל קלויה - וו'קאבי, איש סודו, יועצו וחברו של טצ'אלה המשמש כראש האבטחה לשבט הגבול המגן על ואקאנדה מפני גורמים חיצוניים. וינסטון דיוק - מ'באקו מנהיג שבט ההרים של ואקאנדה, הג'בארי, אשר מוחה נגד הפיכתו של טצ'אלה למלך. דיוק מתאר את הג'בארי כאנשים ש"מאמינים שכדי להמשיך קדימה עליך להראות דבקות במטרה ולחלוק כבוד לעבר, ולכן יש להם תודעה מוסרית גבוהה". אלמנטים לדמותו הקולנועית של מ'באקו נלקחו מהרצת הקומיקס של הכותב כריסטופר פריסט משנים 1998–2003. מ'באקו לא נודע בעיבוד הקולנועי בזהותו כאדם-קוף, מאחר שחברת מארוול ראתה בהלבשתו של אדם שחור בתלבושת קוף השלכות גזעניות שלא לצורך. אלמנט זה שוכתב בתסריט בכך שהשבט אותו מנהיג מ'באקו סוגד לאלוהי הגורילות, ומ'באקו לובש פרוות על זרועותיו ורגליו ושריון גוף המרמזים על האלטר אגו שלו בקומיקס. המפיק נייט מור מוסיף ומציין שדמותו של מ'באקו היא בעייתית מהרבה סיבות, אך הרעיון מאחורי הדמות היה מרתק. כדי להבדיל את הג'בארי יותר מהשבטים האחרים, דיוק דיבר בשפת האיגבו הניגרית בניגוד לשפה המקובלת ואקאנדה. אנג'לה באסט - ראמונדה אמו של טצ'אלה והמלכה האם של ואקאנדה. בוזמן ציין שראמונדה היא "אחת מהיועצים שטצ'אלה מבקש להתייעץ עמם לגבי מה אביו היה רוצה או עושה. ייתכן והיא אינה צודקת לפעמים, אך בהחלט יש לה תובנות". לצורך התפקיד, באסט חבשה פיאה לבנת שיער באורך המותניים, השזורה מ-120 קצוות שיער המגוללות יחדיו לכדי ראסטות. פורסט ויטאקר - זורי מדינאי בכיר וזקן ואקאנדה, שומרו של העשב דמוי לב. הבמאי ראיין תיאר את דמותו כדמות רוחנית ומאמינה, אשר דרכו מצטיירת ואקאנדה כפי שהיא מתוארת בקומיקס. הוא מוסיף ומציין שזורי מספק את הקשר לטצ'אקה שנחוץ לבנו טצ'אלה, והוא גרסת הפנתר השחור לדמותו של אובי ואן קנובי ממלחמת הכוכבים. אנדי סירקיס - יוליסס קלו סוחר נשק ומבריח בשוק השחור דרום אפריקאי, אשר משתף פעולה עם קילמונגר. הוא משתמש בציוד כרייה ווקאנדי מתקדם בתור תותח זרוע. בוזמן תיאר את הדמות כאיום על ואקאנדה, כאחד הבודדים אשר הצליחו להיכנס לתוך המדינה הנסתרת, וכאחד שיש לו אפשרות גישה לחומר הויברניום. סירקיס הוסיף, כי מלבד רצונו של קלו בוויברניום, לדמות יש נקמה אישית נגד טצ'אקה והוא מעוניין לחשוף את מה שלדעתו נחשב לצביעות בוואקאנדה. ג'ון קאני ופלורנס קסומבה שבים לגלם את דמויותיהם של טצ'אקה, אביו של טצ'אלה, ושל איו, חברת הדורה מילאג'ה, מהסרט "קפטן אמריקה: מלחמת האזרחים", כשבנו של קאני אטאנדווה מגלם את טצ'אקה הצעיר. סטרלינג קיי בראון מגלם את דמותו של נג'ובו, אחיו של טצ'אקה ואביו של קילמונגר אשר נשלח לאמריקה למשימת "כלב מלחמה", איסאק דה בנקולה, קוני צ'יום, דורותי סטיל ודני ספאני מגלמים את זקני שבטי הנהרות, המכרות, הסוחרים והגבול, בהתאמה. סבסטיאן סטן מופיע בהופעת קמע ללא קרדיט בסצנה שאחרי הכתוביות כבאקי בארנס. הקומיקאי טרוור נואה מדובב את גריוט, בינה מלאכותית שפותחה בידי שורי. יוצר הקומיקס סטן לי מופיע בקצרה בסצנה המתרחשת בקזינו דרום-קוריאני. ביוני 1992, השחקן וסלי סנייפס הודיע על כוונתו לעשות עיבוד קולנועי לקומיקס "הפנתר השחור". סנייפס רצה להדגיש את הממלכתיות של אפריקה, והרגיש שהיא הוצגה מעט מאוד בקולנוע ההוליוודי. לדבריו, "הפנתר השחור דיבר אליי משום שהוא היה אצילי, והוא האנתיטזה לסטריאוטיפים המוצגים בדמויות אפריקניות, בהיסטוריה האפריקנית ובממלכות הגדולות של אפריקה". באוגוסט הוא החל לעבוד על הסרט ותכנן להתחיל את הפקתו לאחר "איש ההרס", עם כוונה להפיק גם סרטי המשך. בינואר 1994, סנייפס החל במשא ומתן עם סרטי קולומביה בדבר הפקת הסרט בכיכובו, וכותב הקומיקס סטן לי הצטרף לתהליך במרץ. עד לינואר 1996 נעשו ניסיונות לקדם את הסרט עם תסריטאים ובמאים כדוגמת מריו ואן פיבלס וג'ון סינגלטון, אך לי לא היה מרוצה מהתסריט שנכתב לסרט. לדבריו של סנייפס, נוצר בלבול בקרב אלה שלא מכירים את הקומיקס וחשבו שמדובר בסרט אודות תנועת הפנתרים השחורים. באמצע שנות ה-90 ועד לתחילת שנות האלפיים נעשו ניסיונות נוספים להפיק סרט על הפנתר השחור, אולם בשל מחויבותו של סנייפס לסרטים המבוססים על דמות הקומיקס בלייד הרעיון לגיבור-על נוסף של מארוול נגנז. בספטמבר 2005, מנכ"ל מארוול אבי ארד הכריז כי סרט על הפנתר השחור הוא אחד מתוך עשרה סרטים שאותם אולפני מארוול מתכננים לפתח תחת הפצתם של אולפני סרטי פרמאונט. בפברואר 2007, נשיא אולפני מארוול קווין פייגי אישר שהסרט בשלבי פיתוח מוקדמים. במרץ 2009 נשכרו תסריטאים כדי לעבד כמה מהזיכיונות הפחות מוכרים של מארוול קומיקס, ביניהם הפנתר השחור. בינואר 2011 נשכר יוצר הסרטים התיעודיים מארק ביילי לכתוב תסריט. היו כוונות להציג את המדינה האפריקנית הבדיונית ואקאנדה כבר בשלבי פיתוחו של הסרט איירון מן 2 משנת 2010, אולם נדרש זמן כדי לגבש את הרעיון. באוקטובר 2014, פייגי הכריז כי סרט על הפנתר השחור ייצא לקראת סוף שנת 2017 וצ'דוויק בוזמן לוהק לתפקיד. השחקן נועד לגלם את הדמות תחילה בסרט "קפטן אמריקה: מלחמת האזרחים" בטרם יככב בסרט משלו. פייגי ציין כי צוות ההפקה מחפש בין היתר אחר יוצרי קולנוע בני מיעוטים, וכי הוא נפגש עם כותב חוברות הפנתר השחור רג'ינלד הודלין. בינואר 2015 בוזמן ציין כי הסרט נמצא בשלבי פיתוח רעיונות והוא עובר על חוברות הקומיקס ועל סיפורי הפנתר השחור. כחודש לאחר מכן נקבע מחדש תאריך צאתו של הסרט לאמצע 2018 ופייגי ציין כי הוא נפגש עם במאים אחרי צאתו לאקרנים של "הנוקמים: עידן אולטרון" וכי עבודת הליהוק לסרט ממשיכה. במאי 2015 הוצע תפקיד הבימוי לאווה דוברני, אך היא סירבה לכך בשל חילוקי דעות בנוגע לתסריט. באוקטובר 2015 נערכו שיחות עם הבמאים פ. גארי גריי וראיין קוגלר לביים את הסרט. מאז, גריי נבחר לביים את "מהיר ועצבני 8" ואילו קוגלר נבחר לשמש כבמאי רק לאחר הצלחת סרטו "קריד". פייגי תיאר את הסרט כהרפתקת פעולה גאופוליטית המתמקדת במשפחה ובמאבקו המלכותי של טצ'אלה בוואקאנדה וכן במשמעות של מעמד המלך. לדבריו, הסרט מהווה קשר חשוב לעלילת "הנוקמים: מלחמת האינסוף" ומדובר בסרט מארוול הראשון שיככב בו צוות שחקנים אפריקנים-אמריקאים. בינואר 2016 אושר כי קוגלר ישמש כבמאי הסרט, והוא הסביר שקרא את חוברות הקומיקס בצעירותו כך שהסרט הוא אישי מאוד עבורו כמו שאר הסרטים האחרונים שביים. עם הצטרפותו לפרויקט, קוגלר התעקש לצרף את עזרתם של אחרים אשר עבדו איתו על סרטיו הקודמים, בעיקר כדי להבדיל את הסרט מסרטים אחרים ביקום הקולנועי של מארוול. בין אנשים אלה נכללים צלמת הקולנוע רייצ'ל מוריסון, מעצבת ההפקה האנה ביקלר והמלחין לודוויג גורנסון. מארוול יוצרת תוכן שמתקיים ביקום מסוים, היכן שדמויות מתחברות ועוברות מסרט לסרט, ואני חושב שזה אתגר יצירתי במיוחד עבורי - לעשות את הסרט הזה כמה שיותר אישי. הסרט הולך להיות האישי ביותר עבורי... אני אובססיבי לגבי הדמות והסיפור שלה כרגע ואני חושב שהסרט יהיה ייחודי ועדיין יתאים לנרטיב שהאולפנים מבססים. גדלתי כחובב קומיקס, ודברים דומים קרו גם בקומיקסים. חוברות הקומיקס של וולברין, למשל, היו אפלות ואלימות יותר משאר חוברות האקס-מן, אך עדיין הן מתאימות לעולם האקס-מן. מדובר בדבר חדש בקולנוע, אך לא בסיפור סיפורים. — ראיין קוגלר באפריל 2016, פייגי ציין שקוגלר עובד במשותף עם התסריטאי ג'ו רוברט קול על תסריט, ושהצילומים יחלו בתחילת השנה הבא. פייגי גם ציין שהסרט "מלחמת האזרחים" הניח את הבסיס למוסריותו של טצ'אלה ולמצע הגאופוליטי שיהיה עליו להתמודד עמו כשהוא חוזר לוואקאנדה. "מלחמת האזרחים" גם הציג את השפה הווקאנדית, המבוססת על שפת השוסה. בוזמן למד את השפה מג'ון קאני, המגלם את דמותו של אביו טצ'אקה. בחודשים אלה נערכו שיחות עם לופיטה ניונגו ומייקל בי. ג'ורדן להצטרף לצוות השחקנים. ג'ורדן עבד במשותף עם קוגלר בסרטיו הקודמים "קריד" ו"תחנת פרוטוויל". המפיק נייט מור ציין כי הצילומים ייערכו באטלנטה, עם אפשרות לצילומים באפריקה. בכנס החובבים קומיק-קון, סן דייגו 2016 אושר כי ניונגו תשתתף בסרט בתפקיד נאקיה, בזמן שתפקידו של ג'ורדן נחשף כאריק קילמונגר. כמו כן, הוכרז כי דנאי גורירה תגלם את דמותה של אוקויה וכי הצילומים יחלו בינואר 2017. לקראת סוף השנה הצטרפו לצוות השחקנים גם וינסטון דיוק בתפקיד מ'באקו, פורסט ויטאקר בתפקיד זורי, דניאל קלויה בתפקיד וו'קאבי, פלורנס קסומבה בתפקידה החוזר כאויה מ"מלחמת האזרחים", לטישה רייט בתפקיד בלתי ידוע, אנג'לה באסט בתפקיד ראמונדה אמו של טצ'אלה וסטרלינג קיי בראון בתפקיד נג'ובו. צוות ההפקה לקח השראה מהרצת הקומיקס הנוכחית של טא-נהאסי קואטס לפנתר השחור, שכוללת דיאלוגים פואטיים ועבודת אמנות מאת בריאן סטלפריז. הרצות קומיקס נוספות אשר הסבו השראה היו של ג'ק קירבי משנים 1977–1978, כריסטופר פריסט משנים 1998–2003 ורג'ינלד הודלין משנים 2005–2008. הדמויות שנבחרו בסוף להופיע בסרט נבחרו בהתבסס על ההיסטוריה הפרסומית של הדמות לאורך השנים, תלוי באופיו של הסיפור. האחים סטיבן ודונלד גלובר הוסיפו שינויים מינוריים בתסריט הראשוני לסרט, ביניהם מערכת היחסים בין טצ'אלה לאחותו שורי. התסריטאי ג'ו רוברט קול תיאר את הסרט כהזדמנות היסטורית להציג גיבור-על שחור בתקופה שבה אפריקנים-אמריקנים מקבלים את זהויותיהם בו בעת שהם נאלצים להתמודד עם השמצות וחוסר אנושיות. הוא הוסיף וציין כי היה חשוב לבסס את התמות בסרט בתרבויות השונות של אפריקה, ושצוות ההפקה יעבוד במשותף עם מומחים באזורי אפריקה בהם ואקאנדה אמורה להתקיים. בהרחבתו על כך, קול ציין כי לכל המדינות באפריקה יש היסטוריות, מיתולוגיות ותרבויות שונות, וצוות ההפקה ניסה לחדד כמה מההשפעות ההיסטוריות והתרבותיות תוך ביצוע אקסטרפולציה לטכנולוגיה שלנו, לבסס את הסרט במציאות ואז להמשיך משם. קוגלר השווה את נדירותו של חומר הויברניום שקיים רק בוואקאנדה מחצב הקולטן אשר נמצא אך ורק בקונגו. הוא רצה שוואקאנדה תרגיש כמו ארץ מאשר עיר המחולקת לשבטים רבים, כשלכל שבט יש תרבות שונה, ופיתח תוכנית פרויקט אשר פירטה כל שבט בוואקאנדה ומקורותיו, מה שעזר לצוות המעצבים. טיפול מיוחד ניתן לעיצובים העתידניים כדי שלא ייראו חייזריים מדי, וביניהם נכללו עיצובי קומיקס של ג'ק קירבי. המעצבת האנה ביקלר רצתה לכבד את הקומיקס בעיצובים שלה, ולמלא את החסר במחקר המתמקד באפריקה שמדרום לסהרה ושאיבת השראה ממדינות כמו אוגנדה, רואנדה, בורונדי, הרפובליקה הדמוקרטית של קונגו ואתיופיה, כמו גם מעיצוביה של זהא חדיד. המפיק נייט מור תיאר את הגישה הזו כמכתב אהבה לאפריקה. ביקלר חקרה ארכיטקטורה של שבטים קיימים, ואז ניסתה להפוך אותם למתקדמים מבחינה טכנולוגית בדרך טבעית מאשר דרך קולוניאלית על ידי האדם הלבן. היא ציינה כי השילוב בין הישן לחדש היה לתמה חשובה לכל אורכו של הסרט, כמו גם למוטיבים מעגליים כדי להדגיש העברה של אנרגיה. כמה מהאזורים הישנים יותר שנחקרו בסרט היו מפלי הלוחמים, עיר המתים והיכלי המלכים, שניצבו לצד סגנון האפרו-פאנק המודרני יותר של העיר המוזהבת, בירת ואקאנדה. רונדבלים שולבו אל תוך גורדי השחקים של ואקאנדה, בהשראתם של הרי קניון נהר בלייד בדרום אפריקה. ביקלר יצרה חותמות וארכיטקטורות שונות לכל אחד מהשבטים הווקאנדים, כשאלה של שבט הגבול נוצרו בהשראת הלסוטו, של שבט המסחר בהשראת כתובים ניגרים, וחותם של השבט המוזהב בהשראת השמש הנראית באופן תדיר באפריקה. עיר הגורילות, ביתו של שבט הג'בארי, נקבע בתחילה ביער טרופי אך קוגלר הציע שהשבט יכול להיות גם במרומי ההרים המושלגים. ביקלר ביססה את צורת הכתב של השפה הווקאנדית על שפה ניגרית עתיקה. היא גם עבדה על טכנולוגיית ויברניום והתייעצה עם מומחים לכרייה ומטלורגיה. טכנולוגיה זו כוללת את מכרות הוויברניום, בו הויברניום מוצג כסלעים כחולים זוהרים לפני שהם מופקים לכדי פלדת אל-חלד. הסרט גם מעבד מהקומיקס את טכנולוגיית חרוזי הקימויו ומכיל טכנולוגיה מבוססת חול. ביקלר רצתה שכל האלמנטים העתידניים של הסרט יהיו עקביים עם תחזיות לטכנולוגיה אפשרית של העולם האמיתי. כלי תחבורה השתמשו בריחוף מגנטי, ביניהם רכבת משא לחומר הויברניום; המפציץ המלכותי של המלך, שנראה כמו מסכה הפוכה; ומרחפת הדרקון, בהשראת טווס קונגו. מעצבת התלבושות רות קרטר התייחסה בעיצוביה לשבטי המסאי, הימבה, טוארג, קוסה, זולו, סורמים, דינקה, דוגון, סוטו וטורקנה. היא גם בדקה עבודות תואמות של מעצבים כדוגמת איסי מיאקי היפני, איב סן-לורן הצרפתי ודונה קארן האמריקאית. ויני מדיקיזלה-מנדלה סיפקה את ההשראה לתלבושות אותן עיצבה קרטר לאנג'לה באסט, בזמן שתלבושות הדורה מילאג'ה השתמשו בצבע האדום כדי לשקף תרבויות אפריקניות שונות וכללו בגדי טאבארד עם חרוזים וקמיעות שנועדו לסמל הגנה, נפש בריאה, מזל טוב ולעיתים גם בעלות, כאשר הבגד הועבר מאם לבתה. קרטר רצתה להימנע מהמראה של נשים בבגדי ים ובחרה בשריון גוף פרקטי לבנות הדורה מילאג'ה. בנוסף, היא לקחה בחשבון את עבודת הפעלולנות, שיאפשר ללובשות אותם חופש פעולה. התלבושות שנוצרו לטצ'אלה שילבו בין מעמדו כמלך לבין ראש הכוח הצבאי, בין היתר שימוש באריג קנטה השכיח לבני האקאן יחד עם מגפיים צבאיות. רטר השתמשה גם בצבעים ודפוסים ייחודיים לכל שבט, בין היתר ירוק וצדפות לשבט הנהרות, כחול ועץ לשבט הגבול, ושחור עם סגול מלכותי לפנתר השחור והארמון המלכותי. שלושה מתוך חמישה אנשים בוואקאנדה הולכים יחפים, דבר שגם השפיע על תהליך עיצוב התלבושות. בזמן שדמויות מוואקאנדה נמצאות בארצות אחרות, לבושם הוא נורמלי למדי אך הוא עקבי עם עיצוביהם הווקאנדים. קרטר יצרה 700 תלבושות לסרט ועבדה לצד מאיירים, מעצבים, מכיני תבניות, צבעי אריגים, מכיני תכשיטים וכיוצא בזה. שלב הצילומים החל ב-21 בינואר 2017 באטלנטה, ג'ורג'יה תחת שם העבודה "מולדת". מעט לאחר תחילת הצילומים, בנו של קאני אטאנדווה הודיע כי יופיע בסרט יחד עם אביו. תמונות מסט הצילומים חשפו שמרטין פרימן שב לגלם את דמותו של הסוכן אוורט ק. רוס. בהמשך אושר רשמית ליהוקם של פרימן, רייט וקאני ושאנדי סירקיס ישוב לגלם את דמותו של יוליסס קלו מ"הנוקמים: עידן אולטרון". אטאנדווה מגלם גרסה צעירה יותר של אביו, כשעל סט הצילומים הוא שימש כיועץ תרבותי יחד עם מאמנת הדיאלקט בת' מגווייר, שהבטיחה שתישמר המשכיות בין השחקנים שהשתמשו בניב ווקאנדי. ג'ורדן הצטרף לצוות השחקנים מאוחר יותר, והוא הרגיש שהדבר הועיל לדמותו, שנפרדת מכל השאר ונמצאת עמם בקונפליקט. במהלך סיקור תקשורתי בסט הצילומים נחשף כי ייחקר לעומק תפקידו של הדורה מילאג'ה, אשר לא יעבד את תפקיד האירוסין הטקסי המיוחס לו בקומיקס. המפיק נייט מור השווה את הפוליטיקה וההומור שבסרט לאלה המוצגים ב"קפטן אמריקה: חייל החורף", באומרו שהפוליטיקה תהיה נוכחת אך לא בסגנון של הטפה ושההומור יהיה בסגנון "שומרי הגלקסיה" ו"אנטמן". הוא הוסיף וציין שהסרט אינו מסתמך על קווי העלילה שבשאר סרטי מארוול, וכי דמותו של באקי בארנס/חייל החורף לא תצא מהקפאה קריוגנית במהלך הסרט, לאחר שהוקפא בידי מדענים ווקאנדים בסוף "מלחמת האזרחים". אולם, מאורעות הסרט ישפיעו במידה ניכרת על עתיד סרטי מארוול. מאחר ש"הפנתר השחור" ו"הנוקמים: מלחמת האינסוף" צולמו בו זמנית באטלנטה, שני צוותי ההפקה עבדו יחדיו כדי להבטיח את ייצוגה ההולם של ואקאנדה, שמשחקת תפקיד חשוב ב"מלחמת האינסוף". מרבית הסטים המעוצבים של ביקלר נבנו על במות סאונד באטלנטה, ביניהם מועצת השבטים, מרחב העיצוב של שורי והיכל המלכים. סט הצילומים של מועצת השבטים נבנה עם רצפת זכוכית ממנה נראית חורבה עתיקה. הסט החיצוני של מפלי הלוחמים קיבל השראה מערוץ אוריבי שבדרום קוואזולו-נטאל. גודלו של סט הצילומים היה כ-11 מטרים, וכלל בריכה בעומק מטר ושמונים סנטימטרים וצוקים בגודל תשעה מטרים אשר הורחבו לכ-30 מטרים באמצעות אפקטים ממוחשבים. מסגרת הצוקים פוסלה באופן ידני מקצף פוליסטירן תעשייתי, כשמערכת מנהרות נבנתה לתוכה ואיפשרה לניצבים לטפס לאזורים השונים של הצוקים. לאחר מכן, המסגרת צופתה בכ-710 מטרים של קצף מפוסל בדמות סלעים המצויים בערוץ אוריבי. נעשה שימוש בשש משאבות ענק כדי למלא את הבריכה בבסיסו של הסט וליצור מפל מים מעבר לדופן הבסיס. בסיס הבריכה רופד בצורה סלעית כדי לאפשר לפעלולנים להתהלך בבטחה מבלי ליפול מהקצה. נדרשו כארבעה חודשים לבנות את סט הצילומים של מפלי הלוחמים, שנמשכו כשבועיים. צילומים נוספים נערכו בקוריאה הדרומית, והעיר פוסן נבחרה לשמש כרקע בסצנת מרדף המכוניות, בהשתתפות כ-150 מכוניות ו-700 עוברי אורח. אתרי הצילום כללו את שוק הדגים ג'אגאלצ'י, חוף וונגאלי, העיר הימית במחוז היונדיאה וגשר היהלום. צוות ההפקה שכר מאות סטודנטים לצילום מאוניברסיטאות מקומיות כעוזרי הפקה במהלך הצילומים בעיר. משך הצילומים בקוריאה הדרומית נמשכו כעשרה ימים. אתרי צילום נוספים כללו את רכס רוונזורי והפארק הלאומי הבלתי חדיר ביווינדי באוגנדה. צילומי הסרט הסתיימו ב-19 באפריל 2017. ביוני 2017, המפיק נייט מור תיאר את הסרט כהכלאה בין "הסנדק" לבין סרטי ג'יימס בונד, באומרו שמדובר בדרמה משפחתית אופראית וגדולה המתמקדת בריגול תעשייתי. קוגלר הוסיף כי הסרט הושפע מהסרטים של שנות ה-70 כמו יצירותיו של פרנסיס פורד קופולה וספרות הפשע. להשראה נוספת, קוגלר צפה בסרטו של ז'אק אודיאר "נביא" משנת 2009, המגולל את סיפורו של פושע זוטר העולה בהיררכיית הפשע בזמן מאסרו. נשיא אולפני מארוול קווין פייגי ציין שהסרט עשיר ברעיונות תרבותיים הרלוונטיים לימינו. בינואר 2018, קוגלר רמז על קיומה של סצנה לאחר כתוביות הסיום. שתי סצינות לאחר הכתוביות מופיעות בסרט, כשבשנייה מופיע סבסטיאן סטן בהופעת קמע כבאקי בארנס. האפקטים המיוחדים בסרט נעשו על ידי חברת "אינדסטריאל לייט אנד מג'יק" וחברות נוספות כדוגמת "וירטואוז", "סטריאו די", "סקאנליין וי.אפ. אקס", "דאבל נגאטיב", "לומה פיקצ'רס" ו"מת'וד סטודיוס" בין היתר. חברת "לומה פיקצ'רס" עבדה על מרדף המכוניות בפוסן ויצרה באופן דיגיטלי את מכוניות הלקסוס המופיעות בסצנה. נוצרו מספר דגמים דיגיטליים של הרכב, כך שצוות ההפקה יכול היה להשתמש ברכבים האמיתיים לצורך הפעלולים, ואז להכניס בהם שינויים דיגיטליים. חברת לומה יצרה גם את פרץ האנרגיה מתותח הזרוע של קלו, בעוד חברת סקאנליין וי.אפ. אקס עבדה על הסרה דיגיטלית של ידו של סירקיס ועל השוד במוזיאון הלונדוני. ערך מורחב – Black Panther (פסקול) באפריל 2017 נשכר לודוויג גורנסון להלחין את פסקול הסרט. לשם כך, גורנסון נסע לסנגל ולדרום אפריקה כדי להקליט מוזיקאים מקומיים וליצור בסיס לפסקול. המוזיקאי קנדריק לאמאר הפיק את המוזיקה בהשראת הסרט, והאלבום יצא ב-9 בפברואר 2018, בעוד פסקול הסרט של גורנסון יצא ב-16 בפברואר 2018. הסרט "הפנתר השחור" ערך את הקרנת הבכורה שלו בדולבי תיאטר בלוס אנג'לס ב-29 בינואר 2018. הכניסה לאולם ההקרנות כללה שטיח סגול שנאגף על ידי נשים הלבושות בשריון הדורה מילאג'ה, עם תאורת מנורות עתידנית. הבמאי ראיין קוגלר, צוות השחקנים ושאר האורחים לבשו לבוש אפריקני כדי לכבד את השורשים האפריקנים של הסרט לבקשתם של אולפני מארוול ללבוש לבוש מלכותי. לפני ההקרנה עצמה, קוגלר קיבל מחווה של מחיאות כפיים מהקהל לפני שהכריז על צוות השחקנים. הסרט יצא לאקרנים בממלכה המאוחדת, הונג קונג וטאיוואן ב-13 בפברואר 2018, בקוריאה הדרומית ביום למחרת, בישראל ב-15 בפברואר ובארצות הברית ב-16 בפברואר. הסרט הוא הראשון ביקום הקולנועי של מארוול שעבר המרת תמונה ל-ScreenX, פורמט תמונה היקפית של 270 מעלות אשר הוקרן ב-101 תיאטראות בשמונה ארצות. הסרט היה החמישי בלבד אי פעם שהכניס בסוף השבוע הראשון להקרנתו יותר מ-200 מיליון דולרים בארצות הברית וקנדה. בסך הכל, בסוף השבוע הראשון הניב הכנסות עולמיות של כ-370 מיליון דולרים, ודורג במקום ה-15 ברשימת ההכנסות לסוף השבוע הראשון. נכון ל-25 במאי 2018, הסרט "הפנתר השחור" הניב הכנסות של למעלה מ-698 מיליון דולרים בארצות הברית וקנדה ומעל ל-646 מיליון דולרים ברחבי העולם, בסך כולל של למעלה מ-1,345 מיליון דולרים. בכך הפך לסרט ה-16 של חברת וולט דיסני שעבר את רף ההכנסות של מיליארד דולר, והסרט החמישי של היקום הקולנועי של מארוול שעבר את רף ההכנסות של מיליארד דולרים אחרי "הנוקמים", "הנוקמים: עידן אולטרון", "איירון מן 3" ו "קפטן אמריקה: מלחמת האזרחים". הסרט קיבל מידרוג חיובי של 97% באתר הביקורות Rotten Tomatoes, בהתבסס על 365 ביקורות (353 מהן "טריות" ו-12 "רקובות") בציון של 8.2 מתוך 10. האתר מציין כי הסרט "מעלה את רף סרטי גיבורי-העל לגבהים חדשים בשעה שמספר את אחד הסיפורים המרתקים ביותר ביקום הקולנועי ומציג כמה מהדמויות המציאותיות ביותר. הסרט ניצח בדירוג סרטי גיבורי-על כדוגמת "האביר האפל" ו"איירון מן", שהחזיקו שניהם מידרוג חיובי של 94%. אתר הביקורות Metacritic העניק לסרט ממוצע משוקלל של 88 מתוך 100 בהתבסס על 55 ביקורות. אתר הסקרים CinemaScore נתן לסרט ציון A פלוס על-פי סקאלת דירוג מ-A פלוס ל-F - הסרט השני באתר לקבל את הדירוג הנ"ל אחרי "הנוקמים". האתר RelishMix ציין כי ההאשטאגים לטוויטר שברו שיא ביום הקרנתו של הסרט, עם מעל ל-550 אלף פוסטים. כל השחקנים מוצגים בסרט במידה נרחבת. בוזמן בהחלט מצליח להחזיק ברשות עצמו, אך ישנם מספר שחקני משנה כריזמטים שגונבים את ההצגה בכל הזדמנות שנקרית בדרכם - ואכן כך הם עושים, וראויים לציון ג'ורדן המאיים בנוכחותו הפיזית, ניונגו הקורנת ובמיוחד רייט, שמעניקה לכל סצינה פאנץ' נוסף והומור. — טוד מקארתי, הוליווד ריפורטר 'הפנתר השחור' חוגג את המורשת של גיבורו בו בעת שמציג את אחד העיבודים המושכים ביותר של מארוול שעומדים בפני עצמם. — פיטר דברוג', וראייטי סרט מרהיב ששם דגש על דמיון, יצירה וחירות של אנשים בעלי צבע עור כהה. הסרט הוא סימן לעבר אשר נדחה ועתיד שמרגיש מאוד עכשווי. בעשותו זאת, הסרט פותח את עולמו ואת עולם הצופה בדרך יפהפיה. — מנולה דרגיס, הניו יורק טיימס עם דיאלוגים שחוקרים במיומנות שאלות רציניות, כמו עד כמה מדינות עשירות חייבות לעניי ולנדכאי העולם, 'הפנתר השחור' שואב אנרגיה מההתלהבות של קוגלר בכל מה שהוא יוצר. התוצאה היא סרט גיבורי-על ששווה לראותו פעמיים, ומדובר במחזה נדיר מאוד. — קנת' טוראן, לוס אנג'לס טיימס אחד מסרטי גיבורי-העל הטובים ביותר של העשור, אם אתם מעריכים סיפור מושחז על בסיס שייקספירי, ביצועים מנצחים של אנסמבל שחקנים מוכשר ביותר, סיפור מסגרת פרובוקטיבי הנוגע בנושאי התבדלות, מהפכה ותרבויות נדכאות וסצינות פעולה מרהיבות והומור טוב. — ריצ'רד רואפר, שיקגו סאן-טיימס סרט המקור הטוב ביותר של מארוול מאז "שומרי הגלקסיה"... בשעה שהתמות בסרט הן עמוקות, הסרט הוא חדווה לעיניים וחריג בסצינות הפעולה המטורפות שבו ובחשיפתה של ואקאנדה, אשר תרבותה שופעת בהשפעות אפריקניות אך גם מאפשרת חיזוי פוער-פה כיצד עיר עתידית יכולה להיראות. — בריאן טרואיט, USA Today 'הפנתר השחור' הוא יוצא-דופן משום שהסרט הוא תנועה, מהפכה בהתגלמותה וחדוות צפייה - הכל במִקשה אחת... כיתת אמן במשמעות של גאווה במי שאתה, המקום ממנו באת ולאן מועדות פניך ופני עמך. — נטשה אלפורד, The Grio מן הראוי לציין ש'הפנתר השחור' הוא הסרט הפוליטי ביותר שמארוול הפיקה, גם בעצם קיומו וגם בשאלות אותן הוא מעלה... הסרט צריך להתווסף לרשימת סרטים כמו "סופרמן", "ספיידרמן 2" ו"האביר האפל" בתור סרט בז'אנר גיבורי-העל שלא רק מעלה את הרף אלא גם מאמץ לחיקו את הז'אנר בכבוד הרוחש לו... הסרט היה יכול להיות עוד הרפתקה שגרתית של מארוול - מהנה אך זניח בקטלוג המקיף של החברה, אבל לראיין קוגלר והאחרים היה את הכוח ואולי גם את האחריות לעשות הרבה יותר. ואכן כך הם עשו. — ג'מאל בואי, סלייט בתחילת ינואר 2018, תושב ניו יורק בשם פרדריק ג'וזף החל בקמפיין באתר GoFundMe מתוך תקווה לגייס כספים ולעזור לילדים שחורים בהארלם לראות את הסרט 'הפנתר השחור'. ג'וזף קרא לסרט הזדמנות נדירה לתלמידים צעירים, ובמיוחד כהיי עור, לראות דמות קומיקס שחורה קמה לחיים בסרט קולנועי גדול. הוא הוסיף וציין כי ייצוגיות שכזו היא חיונית ביותר לצעירים, בעיקר אלה שאינם מוערכים מספיק או אשר נשפטים בגלל לאומיותם או צבע עורם. הקמפיין לגיוס הכספים זכה להצלחה וחרג בהרבה מהסכום שהוקצה לו, ובהתחשב בפופולריות שצבר ג'וזף קרא לאחרים להקים קמפיינים משלהם בקהילות שלהם כדי לתת הזדמנות לילדים נוספים לראות את הסרט, בשם "אתגר הפנתר השחור". הדבר הוביל להקמתם של מעל ל-400 קמפיינים דומים ברחבי העולם, בתמיכתם ותרומתם של סלבריטאים ביניהם אוקטביה ספנסר, אשר התכוונה לרכוש את כל הכרטיסים לבית קולנוע במיסיסיפי על מנת שמיעוטי יכולת יוכלו לצפות בסרט. הקמפיין הפך לקמפיין הויראלי הגדול ביותר בהיסטוריה לאירוע בידורי וגייס למעלה מ-400 אלף דולרים. מנהל התוכנית למדעים ובידור של האקדמיה הלאומית למדעים, ריצ'רד לוברד, הרגיש שהסרט יגביר את ההתעניינות במדעים, בטכנולוגיה ובאפריקה בנערים אפרו-אמריקאים, כפי שלדבריו סרטי משחקי הרעב ו"אמיצה" הציתו את התעניינותן של נערות בקשתות. ג'יימי ברודנקס, העורכת הראשית של האתר Black Girl Nerds, הרגישה שהסרט יביא לאולמות הקולנוע הרבה אנשים כהיי עור שכלל לא צופים בסרטי קומיקס ואשר רואים את עצמם משתקפים דרך דמויות הסרט בדרך שלא יכלו לראות עד עכשיו, ובעיקר משום שהסרט מתעלם מאלימות נגד שחורים, סבל ועוני - נושאים טיפוסיים הנוגעים בחיי היומיום של השחורים. היא הוסיפה שדמויות הנשים החזקות, ובמיוחד שורי, יהיו השראה לנערות צעירות. גיל רוברטסון, נשיא ארגון מבקרי הקולנוע האפרו-אמריקנים, אומר כי הסרט הוא חשוב במידה רבה מאוד וכי הוא מהווה הזדמנות שפותחת שערים לפרויקטים ביצירתם של אנשים כהיי עור. ג'מיל סמית' ממגזין טיים ציין שהסרט מדבר על המשמעות של להיות אנשים כהיי עור באמריקה, באפריקה וברחבי העולם, והוא מוכיח להוליווד שלנרטיבים אפרו-אמריקאים יש את הכוח להפיק הכנסות מכל קהלי היעד. הוא מתייחס לתנועת האקטיביזם חיי שחורים חשובים באומרו כי עשיית סרטים על חיי השחורים היא הדרך להראות שהם חשובים. הוא מוסיף ומציין כי "באמצעו של רגע תרבותי רגרסיבי ופוליטי המונע בחלקו בידי התנועה הלבנה, עצם קיומו של 'הפנתר השחור' מרגיש כמו תנועת מחתרת. התמות שבו קוראות תיגר על דעות קדומות חוקתיות, הדמויות שבו חותרות באופן בלתי מתפשר במדכאיהן והנרטיב שבו כולל נקודות מבט פריזמטיות על חיי שחורים והמסורת שלהם". ההיסטוריון ניית'ן קונולי מרגיש ש"'הפנתר השחור' פורץ דרך בייצוגה של התרבות השחורה והוא אנלוגיה בדיונית למאבקים בעולם האמיתי. בנוסף, הסרט חב את קיומו לאלפי שנות אקטיביזם חברתי ופוליטי המתרחש במקומות אמיתיים ובעזרת כוחם בן התמותה (אך עדיין כוח-על) של אנשים אמיתיים. הסרט מתחבר אל היסטוריה בת 500 שנים של אנשים צאצאי אפריקה המבקשים אוטונומיה חופשית, ארצית ולאומית". לדעתו של קונולי, הסרט הוא גרסה עכשווית ומודרנית לסרט בכיכובם של סידני פואטייה, רובי די ולואיס גוסט ג'וניור "צימוק בשמש". לאחר מותו של השחקן צ'דוויק בוזמן, תחילת ההפקה לסרט ההמשך שהייתה אמורה להתחיל בחודש מרץ 2021, נדחתה ליולי 2021. שלב הצילומים צפוי להתחיל ביולי 2021 באטלנטה ולהמשך עד חצי שנה. לטישה רייט, לופיטה ניונגו, וינסטון דיוק ואנג'לה באסט צפויים לחזור על דמותם בסרט ההמשך. המפיקה בפועל של הסרט, ויקטוריה אלונזו, הודיעה כי סרט ההמשך לא צפוי לכלול כפיל דיגיטלי של בוזמן או לכלול טכנולוגיית Computer-generated Imagery על מנת לדמות את דמותו של השחקן המנוח. אלונזו הגיבה ”לא. יש רק צ'אדוויק אחד, והוא כבר לא איתנו. למרבה הצער, המלך שלנו מת בחיים האמיתיים, לא רק [בסיפור ה]בדיוני, ואנחנו לוקחים קצת זמן [כדי] לראות איך אנחנו ממשיכים בסיפור ואיך לכבד את הפרק הזה של מה שקרה לנו באופן בלתי צפוי, כל כך כואב ונורא”. סרט ההמשך נקרא הפנתר השחור: ואקאנדה לנצח ויצא לאקרנים בשנת 2022. ראיין קוגלר חזר כבמאי והתסריטאי של סרט ההמשך. מדיה וקבצים בנושא הפנתר השחור בוויקישיתוף אתר האינטרנט הרשמי של הפנתר השחור (באנגלית) הפנתר השחור, ברשת החברתית פייסבוק הפנתר השחור, ברשת החברתית אקס (טוויטר) הפנתר השחור, ברשת החברתית אינסטגרם "הפנתר השחור", במסד הנתונים הקולנועיים IMDb (באנגלית) "הפנתר השחור", באתר AllMovie (באנגלית) "הפנתר השחור", באתר Rotten Tomatoes (באנגלית) "הפנתר השחור", באתר Box Office Mojo (באנגלית) "הפנתר השחור", באתר Metacritic (באנגלית) "הפנתר השחור", באתר אידיבי "הפנתר השחור", תסריט הסרט באתר Scripts.com (באנגלית) "הפנתר השחור", באתר דיסני+ סרטים (באנגלית) "הפנתר השחור", במסד הנתונים הקולנועיים KinoPoisk (ברוסית) אמיר בוגן, ההימור של מארוול: האם הקהל באמת מוכן לסרט כמו "הפנתר השחור"?, באתר ynet, 9 בפברואר 2018 אילן קפרוב‏, יחי המלך: כל מה שצריך לדעת על "הפנתר השחור", באתר וואלה, 14 בפברואר 2018 ביקורות אבנר שביט‏, הם לא נחמדים: "הפנתר השחור" פוליטי, בועט ומרשים, אם כי לא שלם, באתר וואלה, 15 בפברואר 2018 יעל שוב, "הפנתר השחור" יעשה לשחורים יותר ממה ש"וונדר וומן" עשה לנשים(הקישור אינו פעיל), באתר Time Out ישראל, 15 בפברואר 2018 תומר קמרלינג, ‏לא נחמדים, באתר ‏מאקו‏, 15 בפברואר 2018 נבו טרבלסי, הפנתר השחור: "עבודת הארט הטובה ביותר של מארוול", באתר פרוגי, 15 בפברואר 2018 ארז דבורה, ביקורת סרט - "הפנתר השחור": צעד ענק לקולנוע השחור, באתר ynet, 16 בפברואר 2018 נתנאל שלומוביץ, "הפנתר השחור": פנטזיית גיבורי־על במדינה שהאדם הלבן לא השחית, באתר הארץ, 16 בפברואר 2018 יואב לוסטיג, ‏"הפנתר השחור" מצליח לפרוץ גבולות תרבותיים, בעיתון מקור ראשון, 11 במרץ 2018 חננאל לבנה, "הפנתר השחור", באתר האגודה הישראלית למדע בדיוני ולפנטסיה, 18 בפברואר 2018 'Black Panther' Screenwriter on Wakanda's Rise Within the Marvel Universe, Fred Topel, August 10th 2016 Marvel Announces Black Panther, Captain Marvel, Inhumans, Avengers: Infinity War Films, Cap & Thor 3 Subtitles, Lucas Siegel, October 28th 2014 Chadwick Boseman to Star in Marvel's Black Panther, Marc Strom, October 28th 2014 Black Panther Director Explains T’Challa’s Powers, Emily Donn, June 10th 2017 Black Panther: Meet Marvel's fearsome warrior from Captain America: Civil War, Anthony Breznican, Entertainment Weekly, December 2nd 2015 Black Panther cast details their secret Comic-Con footage, Anthony Breznican, July 23rd 2017 Jen Yamato, ‏Chadwick Boseman Signed For 5 Films As Black Panther, Captain Marvel Bring Diversity To Superhero Slate, ‏Deadline, ‏28 באוקטובר 2014 Michael B. Jordan Joins Marvel's Black Panther, Hollywood Reporter, May 13th 2016 Black Panther aims to be the superhero version of The Godfather and 007, Anthony Breznican, July 12th 2017 Comic-Con: Kevin Feige, Directors and Stars on the Marvel Cinematic Universe, Joshua Starms, July 24th 2016 Michael B. Jordan's Black Panther Villain Is 'Unapologetically Who He Is, Crystal Bell, July 23rd 2017 Comic-Con 2017: What Motivates Villain Killmonger in Black Panther, Alex Osborn, July 23rd 2017 Black Panther: 20 New Images From the Marvel Adventure! - Killmonger's Tribal Scars, Anthony Breznican, July 12th 2017 Black Panther Press Kit Gabrielle Olya, ‏Here's How Angela Bassett Will Shape Up for Marvel's Black Panther, ‏People, ‏2 במרץ 2017 Lupita Nyong'o in Talks to Star in Black Panther, Borys Kit, May 12th 2016 Black Panther’: 90 Things to Know about the MCU’s Game-Changing Movie, Dave Trumbore, January 24th 2018 SDCC 2016: Marvel's 'Black Panther' Confirms Additional Cast, Marc Strom, July 23rd 2016 SDCC: Marvel Studios Reveals Latest Phase 3 Secrets, Albert Ching, July 23rd 2016 From Michonne to Marvel Comics: Danai Gurira brings fierce loyalty to Black Panther, Anthony Breznican, July 13th 2017 Danai Gurira Compares Black Panther Role To The Walking Dead's Michonne, Brandon Davis, November 11th 2016 'Black Panther' Adds 'Ready Player One' Actress Letitia Wright, Justin Kroll, October 20th 2016 Black Panther: Letitia Wright Confirmed as Shuri, Jenna Anderson, March 29th 2017 Letitia Wright, Matt Mullen, June 5th 2017 Black Panther's Martin Freeman Talks About His Character's Journey, Joseph Schmidt, November 19th 2017 He's no 'goofy white guy': Black Panther's Martin Freeman explains what makes his character tick, Mark Daniell, February 14th 2018 Forest Whitaker Joins Marvel's Black Panther, Marvel.com, October 7th 2016 Ryan Coogler, Winston Duke and Letitia Wright Talk Black Panther at Comic-Con, Jemma Busch, July 23rd 2017 How Black Panther solves the problem of M'Baku, Anthony Breznican, July 13th 2017 Angela Bassett Boards Marvel's "Black Panther", Ben Morse, November 21st 2016 Black Panther trailer decoded: Secrets of the new Marvel movie - Slide 8, Anthony Breznican, June 9th 2017 Marvel Studios Begins Production On 'Black Panther', Marc Strom, January 26th 2017 Marvel confirms Andy Serkis for Black Panther, releases plot summary, Anthony Breznican, January 26th 2017 Black Panther trailer decoded: Secrets of the new Marvel movie - Slide 14, Anthony Breznican, June 9th 2017 Chadwick Boseman reveals Black Panther plot details, explains political relevance, Anthony Breznican, July 12th 2017 Andy Serkis' Black Panther Villain Out to Expose Wakanda's "Hypocrisy, Jim Vejvoda, October 14th 2017 Atandwa And John Kani Are In Atlanta And All The Signs Point To Them Joining The 'Black Panther' Cast, Sarah Koopman, January 16th 2017 Sterling K. Brown Signs On To Marvel's 'Black Panther', Marc Strom, January 5th 2017 Wesley Snipes Reveals Untold Story Behind His 'Black Panther' Film, Ryan Parker, January 30th 2018 Everything You Need to Know About BLACK PANTHER: An Introduction to the Marvel Cinematic Universe's New Addition, Evan Valentine, November 24th 2014 Steve Persall, Future is bright for Snipes, St. Petersburg Times, August 3rd 1993 John Brodie, Hollywood Pours Its Heroes Into Tights, Chicago Sun-Times, January 5th 1994 Leonard Pitts, A comics milestone from the action-filled universe of superheroes come new characters, and a new diversity, Miami Herald, March 27th 1994 Marvel Making Movies, September 6th 2005 Marvel stays true to superhero characters in transition to big screen, The News Sentinel, February 8th 2007 Marvel's hiring writers, Marc Graser, March 26th 2009 'Black Panther' Back in Development at Marvel, Borys Kit, The Hollywood Reporter, January 20th 2011 All Of Your Marvel Phase 3 Questions Answered By Marvel Head Kevin Feige, Peter Sciretta, October 28th 2014 Chadwick Boseman Shares New “Black Panther” Insight: ‘It’s a Brainstorming Phase’, Scott Huver, February 3rd 2015 Kevin Feige Phase 3 Updates: ‘Thor: Ragnarok,’ ‘Black Panther,’ ‘Inhumans’ and ‘Captain Marvel’, Germain Lussier, April 12th 2015 Ava DuVernay Won’t Be Directing ‘Black Panther’ Movie, Yolanda Sangweni, July 3rd 2015 'Creed' Director Ryan Coogler in Talks to Direct Marvel's 'Black Panther', Borys Kit, December 4th 2015 Marvel's 'Black Panther' Will Set Up 'Avengers: Infinity War,' Says Kevin Feige, Graeme McMillan, December 30th 2015 Black Panther will feature majority black cast, is crucial to Avengers: Infinity War, Julia Alexander, December 31st 2015 Black Panther Director Ryan Coogler: Ta-Nehisi Coates Has ‘Absolutely’ Influenced the Movie, Abraham Riesman, July 24th 2016 Creed director Ryan Coogler talks for the first time about helming Marvel’s Black Panther, Josh Wilding, January 13th 2016 ‘Moonlight,’ ‘Black Panther’ Production Designer on Big Break With Ryan Coogler, Valentina I. Valentini, November 30th 2016 How “Creed” Auteur Ryan Coogler Punches Through The Hollywood Mold, Dan Solomon, May 16th 2016 ‘Black Panther': Kevin Feige Reveals Ryan Coogler Is Co-Writing; Talks Filming Dates, Haleigh Foutch' April 11th 2016 Ryan Coogler Is Co-Writing ‘Black Panther,’ Which Might Not Be Another Origin Story, Jack Giroux, April 11th 2016 Black Panther language: Where Captain America: Civil War found the words of Wakanda, Anthony Breznican, May 5th 2016 The man who put Marvel in the black, Kelley L. Carter, May 17th 2016 Oscars So White? Black Panther to the Rescue, Brandon E. Patterson, February 6th 2016 Best Part of Congressional Black Caucus Week? Exclusive Footage of Marvel’s Black Panther, Jason Johnson, September 25th 2017 The Architectural Inspirations Behind Wakanda in Marvel Studios' 'Black Panther, Jenn Fujikawa, February 9th 2018 This Designer Created Worlds For Moonlight, Lemonade, And Black Panther, Jordan Darville, August 25th 2017 Ruth Carter Is The Veteran Black Costume Designer Serving Looks In Black Panther, Paula Rogo, June 10th 2017 'Black Panther' Costume Designer Talks Tribal-Tech Inspirations, Booth Moore, January 15th 2018 What's filming in Atlanta now? Black Panther, I, Tonya, Stranger Things, and why MCU=ATL, Matt Walljasper, January 24th 2017 Black Panther Working Title Revealed, Megan Peters, October 18th 2016 'Black Panther' to Shoot Key Scenes in South Korea, Hyo-won Lee, February 1st 2017 Martin Freeman, Chadwick Boseman And More Spotted On Black Panther Set, Josh Wielding, January 21st 2017 How the Teams Behind Black Panther and Infinity War Worked Together to Create a Unified Wakanda, Germain Lussier, February 2nd 2018 First Look: 'Black Panther' Car Chase Scene, Lee Hyo-Won, March 27th 2017 Black Panther’s Korea Film Shoot Attracts Local Film Talent, March 17th 2017 Black Panther wins the hearts of African cinema fans, Daniel Mumbere, February 17th 2018 'Black Panther' Director Ryan Coogler Talks 'James Bond' Influences And That Kendrick Lamar Album, Erik Davis, January 8th 2018 Black Panther's post-credits scenes explained, Hugh Armitage, February 7th 2018 Black Panther - Art of VFX, Vincent Frei, January 9th 2018 Luma & ScanlineVFX deliver for Black Panther, Paul Hellard, February 9th 2018 Musical Anatomy of a Superhero: The Best SDCC Panel That I Didn’t Intend To See, Ray Flook, July 21st 2017 'Black Panther' Premiere Began With a Standing Ovation, Aaron Couch, January 30th 2018 Chadwick Boseman and Ryan Coogler on How ‘Black Panther’ Makes History, Ramin Setoodeh, February 6th 2018 ‘Fifty Shades Freed’ Pops At Valentine’s Day B.O. Before ‘Black Panther’ Attacks – Update, Anthony D'Alessandro, February 15th 2018 Biggest opening weekends in the U.S. and Canada ‘Black Panther’ Blasts Off With $169M Overseas; $371M WW Weekend – International Box Office, Nancy Tartaglione, February 19th 2018 Black Panther, Rotten Tomatoes ‘Black Panther’ Goes Wild: At $242M Superhero Owns 2nd Best 4-Day Opening & Defeats ‘Last Jedi’ – Update, Anthony D'Alessandro, February 20th 2018 Black Panther Review, Todd McCarthy, February 6th 2018 Film Review: ‘Black Panther’, Peter Debruge, February 6th 2018 Review: ‘Black Panther’ Shakes Up the Marvel Universe, Manohla Dargis, February 6th 2018 'Black Panther' is a royally imaginative standout in the Marvel Cinematic Universe, Kenneth Turan, February 6th 2018 ‘Black Panther’: One of Marvel’s best movie superheroes comes out of Africa, Richard Roeper, February 14th 2018 Review: Rousing, representative 'Black Panther' is one spectacular superhero, Brian Truitt, February 6th 2018 Review: Rousing, representative Early Review: ‘Black Panther’ is a masterpiece. Here’s why you need to see it for yourself, Natasha S. Alford, February 6th 2018 Black Panther Is a Marvel Movie Superpowered by Its Ideas, Jamelle Bouie, February 15th 2018 #BlackPantherChallenge Has Taken the Internet by Storm and Celebrities Are Chipping In, Breanna Edwards, January 22nd 2018 Octavia Spencer plans to buy out Mississippi screening of 'Black Panther' for underserved communities, Maureen Lee Lenker, January 31st 2018 Daring, diverse 'Black Panther' promises to be Hollywood's latest 'cultural touchstone, Brian Truitt, January 31st 2018 The Revolutionary The Revolutionary Power Of Black Panther, Jamil Smith, Time How 'Black Panther' Taps Into 500 Years of History, Nathan D.B. Connolly, February 16th 2018 Marvel's 'Black Panther' Sequel Shoot to Begin in July (Exclusive) | Hollywood Reporter, www.hollywoodreporter.com Bruce Haring, Bruce Haring, ‘Black Panther 2’ Will Not Use Digital Double Of Chadwick Boseman, Says EP, Deadline, ‏2020-11-15 (באנגלית אמריקאית)